Pielikums

Ministru kabineta

2020. gada 17. decembra

noteikumiem Nr. 772

**Pārbaudes vieta un tās aprīkojums augu un augu produktu eksporta un reeksporta fitosanitārās kontroles vietā**

1. Ja pārbaudāmā krava ir iekrauta transportlīdzeklī, pārbaudes vieta ir aprīkota ar iekārtām kravas izkraušanai un iekraušanai.

2. Augļu un dārzeņu pārbaudei paredzēto telpu aprīkojums:

2.1. galds ar viegli tīrāmu virsmu atlasīto augļu novietošanai un apskatei;

2.2. apgaismojums.

3. Graudu, sēklu, spraukumu, cukurbiešu granulu un citu beramo kravu pārbaudes vietā ir nodrošināts galds ar viegli tīrāmu virsmu, piemērots apgaismojums un iespēja inspektoram ņemt nejauši izvēlētu paraugu:

3.1. ar iesmu no sabēruma;

3.2. no iepakojumiem;

3.3. pārbēršanas laikā no strūklas (ja nepieciešams, – ar uzņēmuma pārstāvja vai ostas darbinieka palīdzību).

4. Griezto ziedu un zaļumu pārbaudei paredzēto telpu aprīkojums:

4.1. galds pārbaudāmo augu izvietošanai;

4.2. labs apgaismojums;

4.3. siltuma avots.

5. Stādāmā materiāla un telpaugu pārbaudes vietā ir nodrošināta iespēja apskatīt podus un visas auga daļas no vairākām pusēm, izcelt no sūtījuma atsevišķus augus un tos apskatīt labā apgaismojumā.

6. Kūdras pārbaudes vietā ir nodrošināta iespēja ņemt kūdras paraugu inspektora brīvi izvēlētajās vietās.

7. Kokmateriālu pārbaudes vietā ir nodrošināta iespēja tos apskatīt pirms iekraušanas konteinerā vai transportlīdzeklī. Pārbaudes vietai jāatbilst šādām prasībām:

7.1. nokraušanas laukums ir tīrs no koksnes atkritumiem (mizas, zāģu skaidām u. tml.);

7.2. materiālu nokrauj ne augstāk par trim metriem vai triju paku augstumā un starp tām atstāj eju 80 cm platumā, lai varētu veikt pārbaudi;

7.3. katras partijas materiāls ir nokrauts atsevišķi.

Zemkopības ministrs K. Gerhards